Arbeidstid er den tid arbeidstaker står til disposisjon for arbeidsgiver. Ifølge arbeidsmiljøloven må den alminnelige arbeidstiden ikke overstige 9 timer i løpet av 24 timer, og 40 timer i løpet av 7 dager. De fleste individuelle arbeidsavtaler og tariffavtaler gir imidlertid kortere ukentlig arbeidstid, nemlig 37,5 timers uke.
I arbeidsmiljøloven er det altså regler for hvor omfattende den daglige og ukentlige alminnelige arbeidstiden din kan være. Plasseringen av den alminnelige arbeidstiden er begrenset av forbudene mot natt-, søndags- og helgedagsarbeid. Det kan imidlertid avtales gjennomsnittsberegning av den alminnelige arbeidstiden. Dette er omtalt i arbeidsmiljølovens § 10-5.
Regler for arbeidstid
Arbeidsmiljølovens hovedregler om arbeidstid er nedfelt i arbeidsmiljølovens kap. 10. Tariffavtalenes bestemmelser om arbeidstid finner du i KS (HTA, kap. 1, § 4), Staten (HTA, kap. 3, § 7) og Oslo kommune (Dok. 25, del A, § 8).
Hviletid
Reglene om hviletid setter rammene for hvor mye den enkelte arbeidstaker samlet kan arbeide i løpet av 24 timer og i løpet av 7 dager. Hviletiden skal utgjøre minst 11 timer sammenhengende arbeidsfri i løpet av 24 timer, og 35 timer sammenhengende arbeidsfri i løpet av syv dager, jf. arbeidsmiljøloven § 10-8. Når det gjelder tariffbundet virksomhet, er det adgang til å inngå avtale om unntak fra hviletidsbestemmelsene i samråd med tillitsvalgte.
Oppdatert: 28. juni 2022